Na osnovu čl. 50. Zakona o teritorijalnoj organizaciji Crne Gore („Sl. list RCG“, br. 54/11, 26/12, 27/13, 62/13 i 12/14),čl. 127, 128, 129. i 130. Zakona o državnim službenicima i namještenicima („Sl. list RCG“, br. 39/11, 50/11 i 66/12) i čl. 34. Statuta opštine Plav (“Sl. list RCG– opštinski propisi’’ br. 17/07, 25/09 i 38/10), Skupština opštine Plav, na sjednici održanoj dana 29.12.2014. godine donijela je:

 **O D L U K U**

 **o načinu postupanja opštine Plav u postupku razdvajanja opštine Plav i**

**opštine Gusinje usled teritorijalne promjene**

**Član 1.**

Ovom odlukom propisuje se postupak i način rada opštine Plav, predsjednika, svih organa lokalne samouprave, ustanova i preduzeća čiji je osnovač opština Plav, u postupku podjele imovine, preuzimanja službenika i namještenika, kao i podjele obaveza.

Svi subjekti iz stava 1. duxcfržni su da u svim aktivnostima vezanim za navedene podjele, obavezno poštuju interese opštine Plav.

**Član 2.**

Zaposleni službenici i namještenici u organima lokalne samouprave, službama i javnim ustanovama čiji je osnivač opština Plav, a koji žive na teritoriji opštine Gusinje, ne mogu bez odobrenja opštine Plav staviti na raspolaganje bilo koja službena dokumenta, predmete, baze podataka, registre, djelovodnike, tehničku opremu i druga osnovna sredstava i slično novoosnovanim organima opštine Gusinje, bez odobrenja opštine Plav i nadležnih organa.

**Član 3.**

Imovina opštine Plav- oprema, sredstva i drugo, koja je zatečena na novoosnovanoj teritoriji opštine Gusinje, ne može se koristiti bez predhodnog regulisanja podjele imovine i obaveza između opština Plav i Gusinje, kao i preuzimanja zaposlenih službenika i namještenika koji obavljaju svoje poslove iz svojih nadležnosti upotrebom postojećih sredstava i opreme.

Preuzimanje predmeta, baze podataka, poreskih i drugih potraživanja, kao i ostalih stvari će se izvršiti nakon preuzimanja zaposlenih službenika i namještenika i svih ostalih obaveza.

**Član 4.**

Zaposleni službenici i namještenici u organima lokalne samouprave opštine Plav, službama i javnim ustanovama čiji je osnivač opština Plav, sa teritorije novoosnovane opštine Gusinje stavit će se na raspolaganje organima lokalne samouprave opštine Gusinje, usled, teritorijalne promjene, te ukidanja dijela poslova u opštini Plav.

Službenici i namještenici za vrijeme njihovog stavljanja na raspolaganje organima lokalne samouprave opštine Gusinje mogu ostvariti pravo na naknadu zarade u visini zarade isplaćene u mjesecu koji je predhodio stavljanju na raspolaganje do obezbjeđivanja odgovarajućeg raspoređivanja, odnosno do preuzimanja istih, a najduže 6 mjeseci od dana stavljanja na raspolaganje.

**Član 5.**

Sporazum o preuzimanju lokalnih službenika i namještenika potpisuju izvršni organi opština, u roku od 45 dana od dana donošenja Odluke o preuzimanju zaposlenih službenika i namještenika od strane skupštine opštine Gusinje, a na koje se teritorijalne promjene odnose.

**Član 6.**

Dosadašnja organizacija rada opštine Plav, nastavlja sa radom do konstituisanja organa lokalne samouprave opštine Gusinje u skladu sa odredbama iz ove Odluke, a najdalje do 15.03.2015. godine.

**Član 7.**

Opštine Plav i Gusinje će donijeti nove akte o unutrašnjoj organizaciji i sistematizaciji radnih mjesta, i to opština Plav do 15.03.2015. godine.

Do donošenja akata, iz stava 1. ovoga člana, zaposleni nastavljaju sa radom na poslovima na kojima su do sada bili raspoređeni.

**Član 8.**

Raspoređivanje zaposlenih u opštinama izvršit će se u skladu sa novodonesenim aktima o unutrašnjoj organizaciji i sistematizaciji radnih mjesta, a u vezi obaveza iz člana 7. ove Odluke.

Zaposleni koji se ne mogu rasporediti u skladu sa aktom o unutrašnjoj organizaciji i sistematizaciji radnih mjesta ustanova ostvaruju prava u skladu sa zakonom.

**Član 9.**

Ova Odluka se odnosi kako za zaposlene u organima lokalne samouprave, tako i službi, javnih ustanova čiji je osnivač opština Plav: JU “Centar za kulturu” Plav, DOO. “Komunalne djelatnosti Plav” ,JU Dnevni centar za djecu i omladinu sa smetnjama u razvoju “Lipa”, Crveni krst Crne Gore- Plav, Turistička organizacija Plav.

**Član 10.**

Ova Odluka stupa na snagu danom donošenja.

Broj:0301-45/7

Plav, 29.12.2014 godine.

SKUPŠTINA OPŠTINE PLAV

 PREDSJEDNIK SKUPSTINE

 Izet Hadžimušovic